Klapperolie (Coconut Oil) | Dion se gedagtes
Klapperolie is teenwoordig in die meerderheid seep wat geproduseer word a.g.v. die fantastiese skuim wat dit produseer, die hardheid wat dit toevoeg tot die seepblok en wanneer dit in moderasie gebruik word, die bevogtigheidsvermoë. Let wel dat te veel klapperolie net die teenoorgestelde werking het – dit kan dan die vel uitdroog. Die hardheid wat klapperolie tot jou seepblok byvoeg is geweldig handig wanneer jy dit saam met 'n "sagte" olie soos avocado gebruik. Klapperolie se skuimvermoë is so hoog dat jy letterlik jouself in seewater kan bad en dit sal nog steeds skuimbolle produseer!
Hier volg so paar eienskappe van klapperolie in seepmaak:
Romerige/stabiele skuim – Gemiddeld
Skoonmakend – Sterk
Konditionered – Gemiddeld
Onthou, daar is so paar verskillende tipes klapperolie op die mark beskikbaar. Ek sou die vloeibare botteltjies klapperolie in apteke absoluut vermy – hulle lyk vir my te gerafineerd en ek twyfel of hulle verseep-waarde nog dieselfde sal wees. Kry eerder vir jou die plastiese 350g botteltjies klapperolie waarin die olie solied gestol is. Jy sal dit by gesondheidswinkels kan kry. Dit hoef nie "extra virgin" te wees nie.
Hoeveel klapperolie om te gebruik?
Soos genoem kan jy 'n seep uit 100% klapperolie maak – dit sal skuim soos môre die heel dag, maar dit gaan jou vel taamlik vinnig uitdroog en is so bietjie "harsh". As jy so 'n produk wel verlang en dit nog wil gebruik as 'n gesig- of badseep, stel ek voor dat jy dit supervet. Supervet is wanneer jy net na verseping maar net voor jy die seepmengsel in jou gietvorms gooi, ekstra olie byvoeg vir hul voordelige eienskappe. Vir 'n klapperolie-alleen seepmengsel kan jy gemiddeld 10% ekstra olie byvoeg, maar jy kan dit selfs druk na tussen 18 en 20% – met klapperolie hoef jy nie skaam te wees nie!
Soos wat jy meer leer oor seepmaak en meer sukses beleef, moenie verbaas wees om uit te vind dat klapperolie een van jou dominante bestandele gaan word nie.
op Oktober 18, 2011 at 10:58 vm | Antwoord Rialeen Kotze
Ek het begin om my eie seep te maak maar sukkel geweldig om klapper olie in die hande te kry, weet jy dalk waar 'n mens dit in "bulk" kan koop sonder om die bank se rug te breek. Baie dankie vir al jou inligting, dit is baie handig, veral die feit dat dit in afrikaans is.
op Oktober 18, 2011 at 11:52 vm | Antwoord Dion
Hallo Rialeen, en dankie vir die inloer!
So tussendeur my eie soeke en inskrywings van ander lesers kon ons op die volgende skakels op die net afkom:
Ek weet nie van enige winkels wat dit in grootmaat verkoop nie – ek koop gewoonlik maar by die gesondheidswinkel naby ons vir R 46.00 vir 350g – redelik duur, soos jy weet. Miskien moet ek my eie raad begin volg en eerder van die bogenoemde webwerwe bestel, nê? Hoop jy kom reg!
op April 23, 2012 at 7:06 nm | Antwoord Marinda
Dischem verkoop dit nou vir R99 per kg. Marinda
op Mei 28, 2012 at 10:56 vm | Antwoord Dion
Dankie vir die inligting. R 99 per kilo is eintlik nog te veel. As jy en enige ander belangstel – gaan kyk so bietjie by http://www.funwithsoap.co.za/index.html. Die dametjie daar verkoop dit teen R 56 per liter. Haar ander olies en benodigdhede is ook geweldig billik.